SET พรุ่งนี้ซึมต่อระหว่างรอความชัดเจนเฟด
บล.กสิกรไทย คาดตลาดพรุ่งนี้ (11 ก.ย.) จะเงียบและซึมในเชิงลบต่อ เนื่องจากสัปดาห์หน้าจะมีการประชุม FOMC อาจจะทำให้มีแรงขายทำกำไรออกมาก่อนเพื่อลดความเสี่ยง พร้อมให้กรอบการแกว่งไว้ที่ 1,380-1,400 จุด
10 ก.ย. 2558

นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยถึงตลาดหุ้นไทยวันนี้ (10 ก.ย.) ค่อนข้างเงียบ วอลุ่มเทรดน้อย โดยได้รับแรงกดดันจากหุ้น PTT และ TOP ขึ้นเครื่องหมาย XD เพื่อจ่ายปันผล แต่มีแรงซื้อกลับเข้ามาบ้างที่หุ้น Domestic Plays ซึ่งได้ประโยชน์จากนโยบายของภาครัฐฯ อย่างกลุ่มรับเหมาก่อสร้างและวัสดุก่อสร้าง เป็นต้น อย่างไรก็ตาม ช่วงท้ายตลาดยังมีแรงขายทำกำไรออกมา
สำหรับตลาดบ้านเราให้น้ำหนักกับปัจจัยในประเทศมากกว่า โดยเฉพาะการฟื้นตัวของเศรษฐกิจ ซึ่งภาพโดยรวมยังมีบรรยากาศการลงทุนที่ดี เพียงแต่วอลุ่มเทรดน้อยมาจากแรงซื้อที่แผ่ว และแรงขายทำกำไรมากขึ้น โดยตลาดยังเจอแรงกดดันจากตลาดต่างประเทศด้วย เนื่องจากตลาดหุ้นอื่นในภูมิภาคเอเชียส่วนใหญ่อยู่ในแดนลบ นอกเหนือจากความกังวลในเรื่องที่ธนาคารกลางสหรัฐ (FED) จะปรับขึ้นอัตราดอกเบี้ยแล้ว ยังกังวลเศรษฐกิจลายประเทศในเอเชียที่อาจจะชะลอตัวด้วยทำให้กดดันตลาดปรับตัวขึ้นไปได้ยาก โดยเท่าที่ดูมีเพียงสหรัฐฯ, ยุโรปบางประเทศ และญี่ปุ่น ที่เศรษฐกิจดูดีขึ้น
แนวโน้มการลงทุนในวันพรุ่งนี้ (11 ก.ย.) เชื่อว่าตลาดจะเงียบและซึมในเชิงลบต่อ เนื่องจากสัปดาห์หน้าจะมีการประชุม FOMC อาจจะทำให้มีแรงขายทำกำไรออกมาก่อนเพื่อลดความเสี่ยง พร้อมให้กรอบการแกว่งไว้ที่ 1,380-1,400 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 5.90 บาท ราคาไม่เปลี่ยนแปลง
KBANK ปิดที่ 184.50 บาท เพิ่มขึ้น 0.50 บาท
ADVANC ปิดที่ 238.00 บาท ลดลง 1.00 บาท
CPF ปิดที่ 20.20 บาท เพิ่มขึ้น 0.80 บาท
ITD ปิดที่ 8.15 บาท เพิ่มขึ้น 0.20 บาท
 
ที่มา: สำนักข่าวอินโฟเควสท์